钦定古今图书集成/理学汇编/学行典/第037卷 > 理数钤〈坎集上〉 > 《以元经会》
## 钦定古今图书集成/理学汇编/学行典/第037卷 > 理数钤〈坎集上〉 > 《以元经会》

“《元经》会总十二万九千六百年为元，观天之数也。《会
经》运，取开物至闭物，八万六千四百年为元，观地之
数也。《运经》世以三百六十年为元，观人之数也。律吕
声音，以分秒之数，观万物也。元会运世”者，天地之大
运。岁月日时者，人物之小运也。大运之元起子中，其
支干起甲与子。小运之元，起寅中，其支干起甲己孟，
起甲己仲者，中朔同也。起甲己孟者，中朔离也。中朔
者，初气中气也。“日甲一者，一元之始。月子一”者，会数
之始，一元有十二会，犹一岁有十二月也。“星甲一”者，
运数之始，一元有三百六十运，犹一岁有三百六十
日也。辰子一者，世数之始，一元有四千三百二十世，
犹一岁之时辰数元与运为阳，故取十干会；与世为
阴，故取十二支元。经会止于日甲，无乙丙以下，盖天
地之大，一元而已。若以会经运，则地有十二元；以运
经世，则人有三百六十元；以世经年，则物有四千三
百二十元。人一百二十年，则以一百二十年为元；牛
马三十年之物，则以三十年为元。以至朝菌不知晦
朔，蟪蛄不知春秋，随“其分量，各有一元，初无二本。
月子第一会，星甲三周，一万八百年，天地未开。如一
岁建子之月，天地胚胎之初，如人受父母一月胞命
之元。”

《月丑》第二会星甲三周，亦一万八百年，天地始分。斯
时也，混合空洞，自日月之外，洞无他物，如人二月成
胎，只有肾形体未办，是为《太初》。

月寅第三会星七十六，天地始开物。《元经会卷》中不
书者，生物属乎地也。康节曰：“开物于寅中，乃二月惊
蛰节。古者惊蛰在雨水前，唐一行在雨水后。”

《月巳》第六会之末，一元中分。月午第七会之首，一阴
方生。皇帝转而王伯，后世岂无行帝道之君？奈时无
阳升之会，世入阴长之期，所以治日少而乱日多，君
子少而小人多也。

月会之午星甲百九十一以后，皆未来之岁，月会之
戌星己三百一十六以后，皆闭物之数。皇极大数，莫
备于元经会若会经运，则始于开物，终于闭物。若运
经世，则不过三千六百年，行二百五十六卦，四爻直
一运于三百六十之外，馀二十四个四爻，此《易》之闰
爻也。故于每气之首，加四爻以当闰。历法归馀于终，
《皇极》存闰于首，实则一也。